שאלה: שימוש בתוכנה מבי"ס: יש לי השנה בגרות במחשבים, ולצורך זה העתקתי תוכנות מסויימות מבי"ס. האם זה מותר? העתקתי את VB6 ואת VISIO. VISIO זוהי תוכנה של מייקרוסופט האפשרת ליצור בקלות תרשימי זרימה. אנו זקוקים להם במסגרת הפרוייקט שהוא בעצם הבגרות. מכיוון שכך, שהבגרות היא עבודת תיכנות - דבר שלוקח המון זמן - בי"ס נותן (אולי אפילו ניתן לומר מאלץ) מפאת חוסר שעות במערכת הלימודים להעתיק את התוכנות הביתה ולהמשיך אותן בבית. מדי פעם מגישים למורה שתבדוק ותדריך מה הלאה. זוהי צורת העבודה. זה לא שחסר שעות במערכת הלימודים שלנו ובלית ברירה ממשיכים בבית, אלא בלתי אפשרי להספיק לתכנת את הפרוייקט רק בבי"ס. אי אפשר ב- 4 עד 5 שעות שבועיות לתכנת פרוייקט כזה. אני רוצה להשתמש בתוכנות האלה (לאחר הבגרות) ליצירת תוכנות משלי. יהיה מותר לי להפיץ את התוכנות באינטרנט או לתת אותן לאנשים אחרים שיהנו מהן? חשבתי ליצור קובץ EXE. לא חלילה למסחר. סתם, כי אנשים ביקשו ממני. חשבתי שאם התוכנות תהיינה מספיק טובות להפיץ אותן ברשת לתועלת הכלל. אתן דוגמא. ביקשו ממני ליצור תוכנה למעקב אחרי קצב הלימוד בדף היומי. כידוע, לא כולם באמת עומדים בקצב, ולפעמים מתפספס פה ושם.
תשובה: בשאלתך יש כמה נקודות ואתייחס אליהן לקמן: האם מותר להעתיק תוכנה שאינה שלך? בהלכה יש דבר הנקרא שיור במכר, היינו המוכר חפץ יכול לשייר לעצמו חלק מהזכויות בחפץ הנמכר ולמכור רק זכויות מסוימות. אין הלוקח רשאי להשתמש בחפץ שימוש שלא קנאו, וכל שימוש מעין זה הוא גזילה גמורה מהמוכר. במקרה שלנו מוכר דיסק התוכנה, לא מכר ללוקח את כל השימושים בדיסק, אלא שייר לעצמו חלק מהזכויות. הזכות להעתיק את התוכנה וכדומה לא נמכרה מעולם ללוקח, לעומת זאת, הזכות להשתמש בתוכנה שימוש אישי - נמכרה. לכן, אם הלוקח יעתיק את הדיסק הוא בעצם יגזול את המוכר. לגבי היצירה עצמה, התוכנה עצמה (או השיר עצמו אם מדובר בדיסק מוזיקה), נחלקו הפוסקים האם אף בזה יש שיור במכר, או שמא יש בדבר איסור יורד לאומנות חברו (איסור המבואר בגמ' ב"ב דף כא ובשו"ע סי' קנ"ו. בצורה כללית מאוד, זהו איסור שאומר שאין אדם רשאי לפתוח חנות ליד חנות חבירו וכך לפגוע בפרנסתו. במקרה שלנו מדובר על פגיעה בפרנסת המוכר). לסיכום, אסור להעתיק תוכנות. להרחבה עיין בתחומין כרך ו' עמ' 185 וכן תחומין ז' 360-380, הרב זלמן נחמיה גולדברג. וכן בספר אג"מ או"ח חלק ד' סימן מ' סע י"ט, הרב משה פיינשטיין. האם קבצים שנוצרו ע"י התוכנה, מותרים בשימוש או במסחר? כאן יש לחלק בין 2 סוגי תוצאות שאפשר ליצור אותן. יש תוכנות שבהם אין שום 'שאריות' מהתוכנה שיצרה אותם, כגון קובץ הרצה (סיומת EXE) שנוצר ע"י תוכנת VISUAL STUDIO כלשהיא. זה דומה למקרה בו אדם גונב פטיש ובונה בעזרתו שולחן, בוודאי שהגנב עשה איסור בגניבת הפטיש אך השולחן עצמו אינו גנוב, ואין שום בעיה להשתמש בו. יש תוכנות שבהם 'שאריות' מהתוכנה שיצרה אותם, כגון מסמך WORD שנוצר ע"י תוכנת OFFICE גנובה, או תרשים זרימה (סיומת VSD) הנוצר ע"י תוכנת VISIO. אז לאדם שרכש את התוכנה בצורה חוקית, אין בעיה להשתמש מהמסמך הנוצר, אין המוכר מקפיד איזה מסמכים יפתח אותו אדם. אבל לאדם שמשתמש בתוכנה גנובה, הוא בעצם נהנה מהגניבה בזה שיש לו את היכולת לראות את המסמך, וזה אסור כדלעיל. האם בית הספר יכול להרשות לך להעתיק את התוכנות? עפ"י מה שנאמר לי, בית הספר מקבל אישור להפעלת התוכנות האלו בבית הספר בלבד, תקן אותי אם אני טועה. אין יכולת לבית הספר לתת מה שאין לו, אי לכך, אין בית הספר רשאי לתת לך להעתיק, ואין אתה רשאי להעתיק התוכנות מבית הספר. אין זה משנה לשם מה הגניבה נעשית, למסחר, לצורך אישי או לצורך הכלל, גניבה היא גניבה. אגב, לעתים יש לבית הספר תוכנות חינמיות, אותן וודאי שאפשר להעתיקן ואף אתה יכול להשיגן באינטרנט בעצמך. הרב אשר חג'בי